Diari Oficial de la Generalitat Valenciana


Sumari del DOGV 7039, del 05-06-2013 (2013/5843)

RESOLUCIÓ de 27 de maig de 2013, del director de l'Institut Cartogràfic Valencià, per la qual es convoquen quatre beques, per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics en l'ICV.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7039

Data del DOGV
:   05-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5843


Data del document
:   27-05-2013

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * ajuda pública

RESOLUCIÓ de 27 de maig de 2013, del director de l'Institut Cartogràfic Valencià, per la qual es convoquen quatre beques, per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics en l'ICV. [2013/5843]  
L'Institut Cartogràfic Valencià (ICV) segons la Llei 9/1997, de 9 de desembre, de la Generalitat, té atribuïdes, entre altres, les competències per a la investigació i desenrotllament de noves tècniques en el domini de l'enginyeria geodèsica, cartogràfica i topogràfica, tasques que recolzen l'elaboració, reproducció i distribució de treballs cartogràfics de base.   
Per al millor compliment de les funcions encomanades en la Llei 9/1997, l'Institut Cartogràfic Valencià necessita fomentar la formació i investigació de noves tecnologies de producció i optimització de processos, oferint l'oportunitat d'evolucionar materials i mètodes cap a altres de major eficàcia i eficiència, així com l'elaboració de nous productes i servicis, amb el consegüent benefici del ciutadà.  
  
L'Institut Cartogràfic Valencià considera convenient que en el desenrotllament dels projectes d'investigació de l'entitat, existisca un equip multidisciplinari, per això, sent que en la base segona de la Resolució del president del Consell Rector de l'ICV, de data 15 d'abril de 2010 (DOCV 6268, 17.05.2010), modificada parcialment mitjançant una Resolució del president del Consell Rector de l'ICV de data 10 de febrer de 2011 (DOCV 6467, 24.02.2011), per la qual s'aproven les bases reguladores per a la concessió d'ajudes per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics, correspon al director de l'ICV promoure la convocatòria pública de beques, es procedeix a convocar quatre beques per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics en l'ICV.  
La present convocatòria, no contravé la Política de la Competència de la Unió Europea, no resultant d'aplicació l'article 107 apartat 1 del Tractat de Funcionament de la Unió Europea, -TFUE- tot això, de conformitat amb el que establix l'article 7, apartat 4 del Decret 147/2007, de 7 de setembre del Consell, que regula el procediment de notificació i comunicació a la Comissió Europea.  
  
Per tot això, resolc:   
  
Primer  
Procedir a la convocatòria pública de quatre beques, per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics en l'Institut Cartogràfic Valencià i aprovar les bases per les quals s'ha de regir la present convocatòria, que figuren unides a la present resolució.  
  
La convocatòria d'estes quatre beques és per a les titulacions següents:  
- Dos beques per a enginyers/es en Geodèsia.  
- Una beca per a enginyers/es tècnics en Informàtica o enginyer tècnic de Telecomunicació, especialitat en Sistemes de telecomunicació.  
  
- Una beca per a Enginyers/es Tècnics Agrícoles.  
  
Segon  
L'import total de la beca serà finançat amb càrrec a la línia SE000986, del pressupost assignat a l'ICV per la Generalitat per als exercicis 2013 i 2014, en este últim, supeditat o condicionat l'import corresponent a la dita anualitat, a l'existència de crèdit, adequat i suficient en els Pressupostos de la Generalitat assignats a l'ICV.   
  
Tercer  
Contra la present Resolució, que posa fi a la via administrativa, es podran interposar els recursos següents:   
A) Recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà a la seua publicació, de conformitat amb el que establixen els articles 10.1.a de la Llei 29/1998, de 13 de juliol, reguladora de la Jurisdicció Contenciosa Administrativa.   
B) Potestativament, recurs de reposició davant de l'òrgan que ha dictat este acte, en el termini d'un mes comptat a partir de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, Llei de Règim Jurídic de les Administracions Públiques i del Procediment Administratiu Comú.   
Tot això, sense perjuí que els interessats puguen utilitzar qualsevol altra via que consideren oportuna en defensa dels seus drets.  
  
DISPOSICIÓ FINAL  
  
Esta resolució entrarà en vigor l'endemà de la seua publicació en el Diari Oficial de la Comunitat Valenciana.   
  
València, 27 de maig de 2013.- El director de l'Institut Cartogràfic Valencià: Emilio Forcen Tàrrega.  
  
  
ANNEX  
Convocatòria pública de quatre beques, per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics en l'ICV  
  
Primer. Objecte  
La present Resolució té com a objecte convocar, en règim de concurrència competitiva i d'acord amb els principis de publicitat, transparència, concurrència, objectivitat, igualtat i no discriminació, quatre beques, per a la realització de pràctiques professionals en matèria de desenrotllament, aplicació de noves tecnologies i optimització de processos cartogràfics en l'Institut Cartogràfic Valencià en les titulacions següents:  
- Dos beques per a enginyers/es en Geodèsia.  
- Una beca per a enginyers/es tècnics en Informàtica o enginyer tècnic de Telecomunicació, especialitat en Sistemes de telecomunicació.  
  
- Una beca per a enginyers/es tècnics Agrícoles.  
  
Segon. Requisits generals dels/as sol·licitants  
1. De conformitat amb el que establix la base tercera de la Resolució del President del Consell Rector de l'ICV, de data 15 d'abril de 2010, modificada parcialment mitjançant una resolució del president el Consell Rector de l'ICV de data 10 de febrer de 2011, les persones que sol·liciten participar en la convocatòria hauran de reunir els requisits següents, en la data de finalització del termini de presentació de sol·licituds :  
a) Estar en possessió del títol oficial exigit en la corresponent convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua finalització, excepte el que s'indica en el paràgraf següent, referit al projecte fi de carrera.  
En qualsevol dels ensenyaments universitaris en les quals siga exigible per a l'obtenció del corresponent Títol universitari, tindre aprovat el projecte fi de carrera, els candidats/es podran presentar certificació de tindre cursades totes les assignatures de la titulació i que tan sols tenen pendent el projecte fi de carrera.  
b) No ser major de 35 anys.  
c) No haver sigut beneficiari o beneficiària de beques de pràctiques professionals en la Generalitat per un període igual o superior a 36 mesos.  
d) No trobar-se incurs o incursa en les prohibicions per a obtindre la condició de beneficiari o beneficiària, establides en l'article 13 de la Llei 38/2003, de 17 de novembre, General de Subvencions.  
2. No podran optar a estes beques els qui, en el moment de publicar-se la convocatòria, ja estiguen gaudint d'una beca de pràctiques professionals en la Generalitat, llevat que es concórrega a la mateixa beca que s'està gaudint o que resten menys de dos mesos per a la seua finalització.  
Tercer. Duració de les beques  
El període inicial de duració de les beques serà de dotze mesos, a comptar des del dia que s'indique en la corresponent resolució de concessió, sense perjuí de la possibilitat de pròrroga per un termini de fins a dotze mesos, sense necessitat de nova convocatòria, sempre que existisca la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
Quart. Dotació de les beques  
L'import de cada beca tindrà una quantia màxima anual de 12.000,00 euros i el seu import s'abonarà per mensualitats vençudes a raó de 1.000,00 euros cada una d'elles, no admetent-se la realització de pagaments anticipats ni d'abonaments a compte. En tots els pagaments, si és procedent, s'efectuarà la corresponent retenció a compte de l'impost sobre la renda de les persones físiques, així com la deducció corresponent de les quotes de Seguretat Social.  
  
Quint. Termini, lloc i forma de presentació de sol·licituds   
1. El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les persones aspirants a obtindre una beca presentaran la sol·licitud exclusivament per via electrònica. Per a això, accediran a la seu electrònica de la Generalitat (), punxaran en l'apartat «servicis online» i buscaran el tràmit de sol·licitud de beca dissenyat a este efecte.  
En el dit tràmit s'especificarà l'especialitat o classe de beca a la qual s'opta, així com al currículum, a fi de poder obtindre l'autobaremació inicial dels mèrits presentats de forma automàtica. Es presentarà una sol·licitud per cada una de les modalitats.  
En cas de presentació de més d'una sol·licitud per a una determinada convocatòria, únicament es tindrà en compte l'última presentada, arxivant-se les anteriors.  
3. Hi ha un correu d'assistència tècnica, destinat a resoldre qualsevol problema tècnic relacionat amb la presentació electrònica de la sol·licitud.  
4. El formulari de sol·licitud, incorpora una declaració responsable per mitjà de la qual el sol·licitant manifesta sota la seua responsabilitat que totes les dades arreplegades en la sol·licitud i en el currículum que adjunta són verídics i que es troba en possessió de la documentació que així ho acredita, quedant a disposició de la Generalitat per a la seua comprovació, control i inspecció si escau. Segons el que disposa l'articule 71.bis de la Llei 30/1992, la inexactitud, falsedat o omissió, de caràcter essencial, en qualsevol dada o manifestació de la dita declaració responsable, així com la falta dels requisits exigits, determinarà la impossibilitat de continuar en la convocatòria.  
5. Igualment, inclou una autorització perquè l'administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19 respectivament, del Reial Decret 887/2006, de 21 de juliol, pel qual s'aprova el Reglament de la Llei 3/2003, general de Subvencions (BOE 176, 25.07.2006).  
6. Així mateix, el formulari conté una indicació que les dades de caràcter personal allí contingudes podran ser incloses en un fitxer per al tractament pel seu titular responsable, en l'ús de les funcions que tinga atribuïdes en l'àmbit de les seues competències. Al seu torn s'informa els interessats de la possibilitat d'exercir els drets d'accés, rectificació, cancel·lació i oposició, tot això, de conformitat amb allò que disposa l'article 5 de la Llei Orgànica 15/1999, de 13 de desembre, de Protecció de Dades de Caràcter Personal (BOE 298, 14.12.1999).  
  
7. Per a poder realitzar la presentació electrònica, la persona sol·licitant haurà de disposar de la firma electrònica, per mitjà de certificat reconegut per a ciutadans emés per l'Agència de Tecnologia i Certificació Electrònica () o del DNI electrònic.  
8. La presentació de la sol·licitud en el Registre Electrònic es podrà acreditar per mitjà del rebut expedit per este de manera automàtica. Es podrà recuperar el dit justificant de registre accedint a l'àrea personal (), apartat «sol·licituds entregades».  
  
Als efectes de còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garantix que la data i l'hora assignada en el rebut és l'hora oficial que establix el Reial Institut i Observatori de l'Armada. La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els dies que tinguen la condició de festes oficials en la Comunitat Valenciana.  
  
9. El sol·licitant podrà realitzar el seguiment de la tramitació de la beca, accedint a la seu electrònica i seleccionant el tràmit de consulta de beca creat a este efecte.  
10. La presentació de la sol·licitud per a optar a les beques, sense perjuí d'una possible impugnació, implicarà l'acceptació per la persona sol·licitant de les presents bases.  
11. Si la sol·licitud presentada en termini no reunira els requisits indicats en esta convocatòria o no fóra aportada alguna documentació de l'exigida en ella, es requerirà a l'interessat per a la seua esmena en el termini màxim de 10 dies hàbils, indicant-li que si no ho fera se li tindrà desistit en la seua sol·licitud. La dita esmena es realitzarà també de forma electrònica seleccionant el tràmit creat a este efecte.  
  
Sext. Comissió de valoració de sol·licituds  
Per a l'examen de les sol·licituds es constituirà una comissió avaluadora que estarà integrada pels membres següents:   
  
Titulars  
a) Presidenta: Laura Cabezudo de la Muela, Cap Servici de Projectes Cartogràfics de l'ICV.  
b) Vocals:   
Elena M.ª Esteso Moya, tècnica de l'ICV.  
José María Rodríguez Martínez, tècnic de l'ICV.  
Alfonso Moya Fur, tècnic de l'ICV.  
c) Secretària: Antonia Piñero Sandoval, tècnica de l'ICV.  
La comissió avaluadora adaptarà el seu funcionament al que establix la convocatòria i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
Sèptim. Procediment de selecció  
1. L'avaluació i selecció de les sol·licituds, es desenrotllarà en dos fases, segons es conté en la base sexta de la Resolució del president del Consell Rector de l'ICV de data 15 d'abril de 2010, modificada parcialment mitjançant Resolució del president del Consell Rector de l'ICV de data 10 de febrer de 2011, per la qual s'aproven les bases reguladores per a la concessió d'estes beques, ajustant-se la valoració dels mèrits al·legats pels candidats/es, a l'escala i barem establit en estes.  
  
Quant a la valoració acreditativa dels mèrits caldrà ajustar-se al que disposa l'article 4 de l'Orde 17/2011, de 6 de maig, de la Conselleria de Justícia i Administracions Públiques, per la qual es desenrotlla el capítol II, de les beques de pràctiques professionals, del Decret 132/1999, de 4 de setembre, del Consell, pel qual es regula la concessió de beques.   
  
Quant a la valoració d'altres mèrits, es tindran en consideració, els següents:  
- Per a les beques d'enginyers/es en Geodèsia, coneixements en producció massiva, actualització i control de qualitat de cartografia vectorial a diverses escales. Experiència en l'ús de tecnologies associades a la fotogrametria, cartografia i sistemes d'informació geogràfica. Formació en la implementació de servicis i recursos d'IDE.  
- Per a la beca d'enginyers/es tècnics en Informàtica o enginyer/es tècnics en Telecomunicacions, especialitat en Sistemes de telecomunicació, formació en sistemes de radiofreqüència per a la seua integració en sistemes d'informació geogràfica, coneixements en frameworks per a aplicacions cartogràfiques.  
- Per a la beca d'enginyers/es tècnics Agrícoles, formació en SIG, haver aprovat l'assignatura «Sistemes d'Informació Geogràfica aplicats a l'agricultura».  
2. La puntuació total dels/les sol·licitants, serà la suma de les puntuacions obtingudes en la primera i segona fase.   
3. La comissió de valoració de sol·licituds elaborarà una proposta de concessió de les beques, dins del mes següent a la finalització del termini de presentació de sol·licituds, que contindrà la relació de beneficiaris/es i una bossa de reserva, per si es produïra alguna vacant.  
  
Octau. Concessió de les beques, pròrroga, notificació i publicitat  
1. Les beques seran adjudicades mitjançant una Resolució del director de l'ICV, a la vista de la proposta de la Comissió Avaluadora, dins del termini màxim de tres mesos. Transcorregut este termini sense que s'haja dictat i notificat resolució expressa les sol·licituds s'entendran desestimades per silenci administratiu, tal com s'establix en la base sèptima de les bases reguladores.  
2. Si és el cas, la/es pròrroga/es de la/es beca/ques, segons es conté en el punt Tercer, de la present resolució, s'efectuarà mitjançant una resolució del director de l'ICV, amb un informe previ de la cap del Servici de Projectes Cartogràfics.  
3. La resolució de concessió de la/es beca/ques, es publicarà en el Diari Oficial de la Comunitat Valenciana, acte que, d'acord amb els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú, produirà els efectes de notificació als interessats, inserint-se a més la informació corresponent a l'adjudicació en la seu electrònica i en el portal institucional de la Generalitat .  
4. La resolució de concessió de beca/ques esgota la via administrativa i contra ella podrà interposar-se recurs de reposició davant de l'òrgan que va dictar l'acte, en el termini d'un mes a comptar de l'endemà de la notificació de la resolució corresponent, o recurs contenciós-administratiu davant de la Sala del Contenciosa-administrativa del Tribunal Superior de Justícia de la Comunitat Valenciana, en el termini de dos mesos a comptar del següent al de la notificació de la resolució corresponent.  
  
  
Nou. Drets i obligacions del beneficiari/a  
1. L'acceptació de la/es beca/ques pels beneficiaris/es implica el compromís de conformitat amb les regles establides per l'ICV per al seu seguiment, d'acord amb les determinacions arreplegades en la base novena de les bases reguladores.  
2. Així mateix, el/la beneficiari/a de la beca, assumirà les obligacions establides en l'article 14 de la Llei 38/2003, de 17 de Novembre General de Subvencions.  
  
Deu. Característiques del desenrotllament de les beques  
1. L'exercici de l'activitat de pràctiques professionals objecte de cada beca exigix, com a requisit indispensable, la presència física del/la becari/a en les dependències de l'ICV.  
2. Per a l'exercici de l'activitat de pràctiques professionals objecte de la/es beca/ques, el tutor del becari/a designat, elaborarà un programa anual que serà aprovat pel director de l'ICV, en el qual es marcaran els objectius i resultats a obtindre en cada àrea de coneixement.  
  
Onze. Naturalesa jurídica de la relació entre els candidats/as seleccionats/as i l'ICV  
La condició de becari/a no generarà cap relació laboral o administrativa amb l'ICV o la Generalitat. La condició d'integrant de la bossa de reserva de becaris/es tampoc generarà en cap moment cap relació laboral amb l'ICV o la Generalitat, ni compromís d'accedir en qualsevol moment a la condició de becari/a.  
  
Dotze. Pèrdua del dret i reintegrament de quantitats percebudes pel becari/a  
1. Es produirà la pèrdua del dret al cobrament total o parcial de la beca, amb audiència prèvia a la persona interessada per període de 10 dies, en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.  
2. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos continguts en la base octava, de les bases reguladores.